CELEX: 32020R1478
Language: ro
Date: 2020-10-14 00:00:00
Title: Regulamentul de punere în aplicare (UE) 2020/1478 al Comisiei din 14 octombrie 2020 de modificare a Regulamentului de punere în aplicare (UE) 2015/1375 în ceea ce privește prelevarea de eșantioane, metoda de detectare de referință și condițiile de import legate de controlul Trichinella (Text cu relevanță pentru SEE)

15.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 338/7
               
            
         REGULAMENTUL DE PUNERE ÎN APLICARE (UE) 2020/1478 AL COMISIEI
         din 14 octombrie 2020
         de modificare a Regulamentului de punere în aplicare (UE) 2015/1375 în ceea ce privește prelevarea de eșantioane, metoda de detectare de referință și condițiile de import legate de controlul Trichinella
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 18 alineatul (8) litera (a),
         după consultarea Comitetului permanent pentru plante, animale, produse alimentare și hrană pentru animale,
         întrucât:
         
                     (1)
                  
                  
                     Regulamentul (UE) 2017/625 stabilește normele pentru efectuarea controalelor oficiale și pentru acțiunile care trebuie întreprinse de către autoritățile competente în legătură cu producția de produse de origine animală destinate consumului uman.
                  
               
                     (2)
                  
                  
                     
                        Trichinella este un parazit care poate fi prezent în carnea speciilor sensibile, cum ar fi porcii, și provoacă boli cu transmitere prin alimente la oameni atunci când se consumă carne infectată. Regulamentul de punere în aplicare (UE) 2015/1375 al Comisiei (2) stabilește norme specifice aplicabile controalelor oficiale privind prezența de Trichinella în carne, inclusiv examinări în laborator realizate asupra eșantioanelor de carne provenite de la toți porcii pentru sacrificare.
                  
               
                     (3)
                  
                  
                     În așteptarea rezultatelor examinării privind Trichinella, carcasele pot fi tranșate în maximum șase părți în anumite condiții. Pentru producerea anumitor produse specifice obținute din porci domestici, înainte de punerea la dispoziție a rezultatelor examinării privind Trichinella, este necesară tranșarea la cald în mai multe părți. Prin urmare, pentru astfel de produse specifice, trebuie să se permită tranșarea în mai multe părți, cu condiția să se asigure siguranța cărnii.
                  
               
                     (4)
                  
                  
                     Regulamentul de punere în aplicare (UE) 2015/1375 prevede o derogare de la examinarea privind Trichinella la intrarea în Uniune în cazul în care porcii provin din exploatații indemne de Trichinella, recunoscute oficial ca exploatații care aplică condiții de adăpost controlate. O țară terță poate aplica această derogare numai dacă a informat Comisia cu privire la aplicarea derogării și dacă a fost inclusă de către Comisie pe o listă în acest scop.
                  
               
                     (5)
                  
                  
                     În acest sens, articolul 13 din Regulamentul (UE) 2015/1375 face referire la țările terțe enumerate în Regulamentul (UE) nr. 206/2010 al Comisiei (3) și în Decizia 2007/777/CE a Comisiei (4). Regulamentul delegat (UE) 2020/692 al Comisiei (5) abrogă Regulamentul (UE) nr. 206/2010 și Decizia 2007/777/CE începând cu 21 aprilie 2021. Prin urmare, din motive de simplificare, posibilitatea de a stabili liste de țări terțe care aplică derogările privind Trichinella trebuie să fie prevăzută direct în regulamentul de punere în aplicare respectiv.
                  
               
                     (6)
                  
                  
                     Articolul 126 alineatul (2) litera (c) din Regulamentul (UE) 2017/625 și articolul 13 din Regulamentul delegat (UE) 2019/625 al Comisiei (6) prevăd ca transporturile de anumite animale și bunuri să fie însoțite de un certificat oficial care să ateste conformitatea animalelor și a bunurilor cu cerințele relevante stabilite de normele prevăzute la articolul 1 alineatul (2) din Regulamentul (UE) 2017/625. Prin urmare, articolul 14 din Regulamentul de punere în aplicare (UE) 2015/1375, care prevede introducerea în certificatele oficiale pentru comerțul în interiorul Uniunii cu animale vii din specia porcine domestice și pentru importurile în Uniune de astfel de animale și de carne a acestor animale a atestării de examinare privind Trichinella sau a statutului exploatației în ceea ce privește Trichinella, a devenit redundant și trebuie eliminat.
                  
               
                     (7)
                  
                  
                     Capitolul I din anexa I la Regulamentul de punere în aplicare (UE) 2015/1375 stabilește o metodă de referință pentru detectarea prezenței de Trichinella în eșantioanele prelevate din carcasele de porci domestici. În 2015, Organizația Internațională de Standardizare a adoptat standardul internațional ISO 18743:2015, care descrie o metodă de detectare a larvelor de Trichinella spp. la nivelul țesutului muscular în carnea provenită din carcase individuale de animale destinate consumului uman. Metoda de referință pentru detectarea prezenței de Trichinella, prevăzută în Regulamentul de punere în aplicare (UE) 2015/1375, corespunde cerințelor standardului ISO 18743:2015.
                  
               
                     (8)
                  
                  
                     Prin urmare, este oportun să se înlocuiască metoda de referință prevăzută în Regulamentul (UE) 2015/1375 cu ISO 18743:2015 pentru a alinia metoda de referință a Uniunii la acest standard internațional. Acest lucru va facilita exportul de carne de porc din Uniune, fără a crea cerințe sau sarcini suplimentare pentru laboratoarele europene care utilizează metodele de referință pentru controalele oficiale.
                  
               
                     (9)
                  
                  
                     Întrucât Regulamentul (UE) nr. 206/2010 și Decizia 2007/777/CE se abrogă doar începând din 20 aprilie 2021, modificarea listei țărilor terțe și a modelelor de certificate trebuie să se aplice numai de la data respectivă.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2015/1375 se modifică după cum urmează:
            
                        1.
                     
                     
                        La articolul 2 alineatul (3), al doilea paragraf se elimină.
                     
                  
                        2.
                     
                     
                        La articolul 3, se introduce următorul alineat (5):
                        
                           „(5)   Prin derogare de la articolul 2 alineatul (3) și după aprobarea autorității competente:
                           
                                       (a)
                                    
                                    
                                       carcasele pot fi tranșate într-o unitate de tranșare aparținând abatorului sau separată de acesta, cu condiția ca:
                                       
                                                   (i)
                                                
                                                
                                                   procedura să fie aprobată de autoritatea competentă;
                                                
                                             
                                                   (ii)
                                                
                                                
                                                   o carcasă sau părți ale acesteia să aibă ca destinație numai o unitate de tranșare;
                                                
                                             
                                                   (iii)
                                                
                                                
                                                   unitatea de tranșare să fie situată pe teritoriul statului membru; și
                                                
                                             
                                                   (iv)
                                                
                                                
                                                   în cazul unui rezultat pozitiv, toate părțile să fie declarate improprii consumului uman;
                                                
                                             
                                 
                                       (b)
                                    
                                    
                                       carcasele de porcine domestice pot fi tranșate în mai multe părți într-o unitate de tranșare aflată în aceeași incintă sau aparținând abatorului, cu condiția ca:
                                       
                                                   (i)
                                                
                                                
                                                   procedura să fie aprobată de autoritatea competentă;
                                                
                                             
                                                   (ii)
                                                
                                                
                                                   tranșarea la cald să fie necesară pentru fabricarea unor produse specifice;
                                                
                                             
                                                   (iii)
                                                
                                                
                                                   în cazul unui rezultat pozitiv, toate părțile să fie declarate improprii consumului uman.”
                                                
                                             
                                 
                     
                  
                        3.
                     
                     
                        Articolul 4 se modifică după cum urmează:
                        
                                    (a)
                                 
                                 
                                    alineatul (1) primul paragraf se înlocuiește cu următorul text:
                                    „Carcasele menționate la articolul 2 sau părțile acestora, cu excepția celor menționate la articolul 3 alineatul (5), nu pot părăsi localul înainte să se confirme că rezultatul examinării privind Trichinella este negativ.”;
                                 
                              
                                    (b)
                                 
                                 
                                    alineatul (3) se înlocuiește cu următorul text:
                                    
                                       „(3)   În cazul în care în abator există o procedură prin care se garantează că nicio parte din carcasele examinate nu părăsește localul înainte să se confirme că rezultatele examinării privind Trichinella sunt negative și în cazul în care procedura respectivă este aprobată oficial de autoritatea competentă sau dacă se aplică derogarea prevăzută la articolul 3 alineatul (5), marca de sănătate prevăzută la articolul 18 alineatul (4) din Regulamentul (UE) 2017/625 se poate aplica înainte să se afle rezultatele examinării privind Trichinella.”
                                    
                                 
                              
                  
                        4.
                     
                     
                        La articolul 13, alineatul (2) se înlocuiește cu următorul text:
                        
                           „(2)   Numai țările terțe enumerate în anexa VII pot aplica derogările prevăzute la articolul 3 alineatele (2) și (3), după ce au informat Comisia cu privire la aplicarea acestor derogări.”
                        
                     
                  
                        5.
                     
                     
                        Articolul 14 se elimină.
                     
                  
                        6.
                     
                     
                        În anexa I, capitolul I se înlocuiește cu următorul text:
                        „CAPITOLUL I
                        
                           METODĂ DE DETECTARE DE REFERINȚĂ
                        
                        Metoda de detectare de referință pentru examinarea eșantioanelor în scopul detectării prezenței de Trichinella este ISO 18743:2015.”
                     
                  
                        7.
                     
                     
                        Se introduce următoarea anexă VII:
                        
                           
                              „ANEXA VII
                              
                                 Țările terțe care aplică derogările menționate la articolul 13 alineatul (2)
                              
                               
                           
                        ”.
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 1 punctele 4, 5 și 7 se aplică de la 21 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul de punere în aplicare (UE) 2015/1375 al Comisiei din 10 august 2015 de stabilire a normelor specifice aplicabile controalelor oficiale privind prezența de Trichinella în carne (JO L 212, 11.8.2015, p. 7).
         
            (3)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).
         
            (4)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).
         
            (5)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).
         
            (6)  Regulamentul delegat (UE) 2019/625 al Comisiei din 4 martie 2019 de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman (JO L 131, 17.5.2019, p. 18).